EIROPAS KOMISIJA Brisel?, 30.9.2015 COM(2015) 479 final KOMISIJAS ZIŅOJUMS EIROPAS PARLAMENTAM UN PADOMEI Kopīgās programmas Eurostars (2008-2013) nobeiguma novērtējums



1.Ievads Eiropas Parlaments un Padome 2008. gada jūlijā pieņēma lēmumu, kas paredzēja ES dalību kopīgās programmas Eurostars (turpmāk — Eurostars) finansēšanā. Saskaņā ar Eurostars lēmumu ES finansiālais ieguldījums tika noteikts „tādā apjomā, kas nepārsniedz vienu trešdaļu no iesaistīto dalībvalstu un pārējo iesaistīto valstu faktiskajiem ieguldījumiem, nepārsniedzot arī robežlielumu EUR 100 miljonus”. Dalība bija paredzēta 7. pētniecības pamatprogrammas darbības laikā (2008.–2013. gads). Kopš tā laika Eiropas Parlaments un Padome ir pieņēmuši jaunu lēmumu, kas paredz turpmāku dalību jaunās kopīgās programmas Eurostars-2 2014.–2020. gadam finansēšanā (turpmāk — Eurostars-2 lēmums). Eurostars mērķis ir sniegt finansiālu atbalstu transnacionāliem uz tirgu orientētiem pētniecības projektiem, ko sākuši un vada pētniecībā un attīstībā iesaistīti mazie un vidējie uzņēmumi (MVU). Šiem uzņēmumiem jāspēj īstenot lielāko daļu projekta pētniecības un attīstības darbību un komerciāli izmantot projekta rezultātus, tādējādi uzlabojot savu konkurētspēju. Eurostars projekti ir sadarbības projekti, proti, ikvienā projektā vajadzētu būt iesaistītiem vismaz diviem partneriem (autonomām juridiskajām personām) no divām atšķirīgām iesaistītajām valstīm un vismaz vienam no partneriem jābūt pētniecībā un attīstībā iesaistītam MVU. Projektu ilgums nedrīkst pārsniegt trīs gadus, un pēc diviem projekta īstenošanas gadiem pētniecības produktam vajadzētu būt gatavam laišanai tirgū. Briselē bāzētais EUREKA Sekretariāts funkcionē kā tīkla centrālā atbalsta vienība un ir programmas specializētā īstenošanas struktūra. Sekretariāts organizē uzaicinājumus iesniegt priekšlikumus, pārbauda pieteikumu atbilstību un atlasa projektus finansēšanai. Tas arī atbild par ES finansiālā ieguldījuma piešķiršanu. Iesaistīto valstu finansēšanas struktūras savos pētniecības un attīstības budžetos rezervē valsts ieguldījumu Eurostars un finansē savas valsts dalībniekus. Šo finansēšanas mehānismu sauc par “virtuālo kopējo fondu”. Faktiski Eurostars darbojas uz centralizēta novērtējuma pamata, taču tā finansējums ir decentralizēts. Eurostars lēmumā noteikts, ka divus gadus pēc programmas sākšanas Komisijai ir jāveic starpposma novērtēšana un tās rezultāti jāpaziņo Eiropas Parlamentam un Padomei. Starpposma ziņojums tika publicēts 2010. gada 10. decembrī, savukārt ziņojumu par rezultātiem Komisija iesniedza 2011. gada aprīlī. Eurostars lēmumā bija noteikts arī tas, ka, noslēdzoties programmai, ir jāveic nobeiguma novērtēšana, kuras rezultāti jāpaziņo Eiropas Parlamentam un Padomei. Nobeiguma novērtējumu sniedza Makarovas grupa (neatkarīgu ekspertu grupa, ko vadīja Somijas Akadēmijas priekšsēdētāja vietniece Marja Makarova), un to publicēja 2014. gada novembrī. Grupa izmantoja kvalitatīvas un kvantitatīvas metodes, lai novērtētu programmas aktualitāti, efektivitāti, ietekmi un ilgtspēju. Salīdzinājumā ar starpposma novērtējumu: pieteikumu, pieteikuma iesniedzēju un finansēto projektu skaits ir palielinājies aptuveni trīs reizes. Tādējādi Makarovas grupa varēja veikt kvantitatīvus aprēķinus un plašu ekonometrisko analīzi, kas nebija iespējams starpposma novērtējuma ietvaros. Makarovas grupas galvenais secinājums ir šāds: “Kopīgajai programmai Eurostars ir izdevies paātrināt pētniecībā un attīstībā iesaistītu MVU izaugsmi un inovācijas rezultātus. Tomēr ir jāuzlabo vairāki pārvaldības un vadības īstenošanas aspekti.” Šā ziņojuma galvenais mērķis ir informēt Eiropas Parlamentu un Padomi par nobeiguma novērtēšanas rezultātiem, kā noteikts Eurostars lēmumā. Šajā ziņojumā sniegts īss kopsavilkums par Komisijas starpposma novērtējumu un 2011. gada ziņojumu (2. sadaļa), pēc tam sniegti Makarovas grupas galvenie konstatējumi un ieteikumi (3. sadaļa). Atbilstīgi 2011. gada ziņojumam Komisija arī iesniedz savus apsvērumus par nobeiguma novērtējuma svarīgākajiem aspektiem (4. sadaļa). Pamatojoties uz Makarovas grupas ziņojumu, šajos apsvērumos galvenā uzmanība pievērsta tiem Eurostars aspektiem, kurus pēc Komisijas domām var uzlabot, it īpaši aspektiem, kuri jau minēti starpposma novērtējumā. Komisija arī ņem vērā Eurostars-2 lēmumu un to, ka lēmumā un jaunajā deleģēšanas nolīgumā jau ir ņemti vērā gan vairāki starpposma, gan nobeiguma novērtējumā ietvertie ieteikumi. 2.Starpposma novērtējums un Komisijas 2011. gada ziņojums Eurostars lēmuma 13. panta 2. punktā ir noteikts: “Divus gadus pēc kopīgās programmas Eurostars uzsākšanas Komisija veic šīs programmas starpposma novērtējumu un izvērtē panākumus I pielikumā izvirzīto mērķu sasniegšanā. Šajā novērtējumā arī iekļauj ieteikumus par vispiemērotākajiem veidiem zinātniskas, pārvaldības un finanšu integrācijas turpmākai veicināšanai, kā arī jo īpaši izvērtē pētniecībā un attīstībā iesaistīto MVU piekļuves iespējas kopīgajai programmai Eurostars un tās īstenošanas kvalitāti un efektivitāti. Komisija paziņo tā secinājumus Eiropas Parlamentam un Padomei, pievienojot savus apsvērumus un — attiecīgā gadījumā — priekšlikumus par šā lēmuma grozīšanu.” Starp Eiropas Komisiju un EUREKA Sekretariātu noslēgtajā 2009. gada deleģēšanas nolīgumā ir izklāstīti norādījumi Eurostars lēmuma kritēriju piemērošanai un noteikti konkrēti jautājumi, kas jāaplūko novērtējumā. Komisijas ieceltu neatkarīgu ekspertu grupa 2010. gada decembrī iesniedza starpposma ziņojumu. Grupa secināja: "Eurostars ir laba programma, kas sasniedz savus mērķus un nodrošina pievienoto vērtību pētniecībā un attīstībā iesaistītiem Eiropas MVU. Tādēļ neatkarīgo ekspertu grupa uzskata, ka Eurostars būtu ne tikai jāsaglabā, bet nākotnē būtu ieteicams palielināt tās budžetu. Tomēr, lai gan ir pozitīvs progress, ir iespējami turpmāki nelieli uzlabojumi." Starpposma novērtējums tika veikts 2010. gadā, un ziņojumā ir ietverti dati, kas iegūti pirmajos četros iesniegšanas termiņos, no kuriem divi bija 2008. gadā, viens — 2009. gadā, un viens — 2010. gadā. Pirmo četru iesniegšanas termiņu ietvaros kopā bija saņemti 1127 pieteikumi no 3790 pieteikuma iesniedzējiem. Attiecībā uz finansējuma posmu ziņojumā ir ietverti tikai pirmo trīs iesniegšanas termiņu dati. Finansējums tika apstiprināts 264 projektiem ar kopējām projekta izmaksām EUR 386 miljoni. Tikai 14 projektu īstenošana bija pabeigta. Divu gadu laikā no izveides līdz 2010. gada pavasarim Eurostars mobilizēja kopējo rezervēto publiskā finansējuma budžetu EUR 231,1 miljona apmērā, no kuriem EUR 173,5 miljonus bija ieguldījušas iesaistītās valstis un EUR 57,6 miljonus — ES. Pirmo divu iesniegšanas termiņu ietvaros vidējais laiks līdz līguma noslēgšanai bija 11,4 mēneši. Šis laiks stipri atšķīrās — no 5,3 mēnešiem (īsākais) līdz 26,8 mēnešiem (ilgākais) (vidēji 11,8 mēneši) pirmajā iesniegšanas termiņā un no 6,3 mēnešiem (īsākais) līdz 17,2 mēnešiem (ilgākais) (vidēji 11 mēneši) otrajā iesniegšanas termiņā. Deleģēšanas nolīguma pielikumā (5. punkts “Gaidāmie rezultāti un rādītāji”) ir noteikts sešu mēnešu mērķa laiks līdz līguma noslēgšanai, kas būtu jāpanāk programmas vidējā termiņā. Pēc grupas domām, programmas trīs galvenās priekšrocības ir šādas: 1)tā kā bija daudz pieteikumu, pieprasījums pēc programmas ir pārsniedzis sākotnējās ieceres un programma ir galvenokārt mobilizējusi pētniecībā un attīstībā iesaistītus MVU ar augšupējiem projektiem ar augstu komercializācijas potenciālu; 2)programmas vadība laika gaitā ir uzlabojusies saistībā ar vajadzīgās loģistikas un infrastruktūras organizēšanu, un palielinās valstu iestāžu un dalībnieku apmierinātība; un

3)centrāla novērtēšana tiek uzskatīta par paraugpraksi, lai nodrošinātu skaidru un pārredzamu organizāciju un laicīgu izpildi. Tomēr grupa norādīja uz piecām jomām, kurās ir iespējami nelieli uzlabojumi: 1)valstu procedūru saskaņošana un sinhronizācija; 2)piesaistīt vairāk pieteikuma iesniedzēju, it īpaši MVU bez iepriekšējas pieredzes starptautiskā sadarbībā; 3)tehnisko ekspertu ģeogrāfiskās pārstāvības līdzsvara uzlabošana, kā arī līdzsvara panākšana starp visu ekspertu tehniskajām un tirgus zināšanām; 4)pamanāmības vairošana, vienlaikus nodrošinot iespēju finansēt vairāk projektu; 5)nepārtraukti centieni virtuālā kopējā fonda organizēšanā. Starpposma ziņojumā Eiropas Parlamentam un Padomei Komisija norādīja, ka grupas novērtējuma ziņojums ietver visus Eurostars lēmuma 13. panta 2. punktā minētos aspektus, un sniedza papildu faktus, piezīmes un ieteikumus. Komisija uzskatīja, ka viss ziņojums ir 13. panta 2. punktā noteiktā starpposma novērtējuma procesa sastāvdaļa. Piezīmēs Komisija uzsvēra tikai pašus būtiskākos konstatējumus un ieteikumus par turpmāko rīcību. Komisijas apsvērumi par starpposma novērtējumu, kas, ņemot vērā nobeiguma novērtējumu, joprojām ir būtiski, īpaši attiecās uz to, kā vēl vairāk uzlabot zinātnisko, vadības un finanšu integrāciju, kā arī Eurostars īstenošanas kvalitāti un efektivitāti. Komisija piekrita grupas ieteikumiem par integrācijas procesa turpmāku paātrināšanu. Komisija aicināja Eurostars valstis ņemt vērā programmas integrācijas mērķi, plašāk saskaņojot un vienkāršojot finansējuma atbilstības noteikumus un regulējot finansēšanas un izmaksāšanas praksi. Komisija uzsvēra, ka Eurostars atbilstības kritēriji būtu vispārēji jāpiemēro visās iesaistītajās valstīs; nevajadzētu ļaut nevienai valstij piemērot tādus atbilstības nosacījumus, kas pārsniedz Eurostars nosacījumus. Komisija arī piekrita priekšlikumam izmēģināt daļēja (10 % no kopējiem rezervētajiem līdzekļiem) “reāla” virtuālā kopējā fonda pieeju. Attiecībā uz īstenošanas kvalitāti un efektivitāti Komisija atbalstīja priekšlikumus uzlabot centrālo novērtēšanas procesu, lai nodrošinātu objektivitāti, kvalitāti un savlaicīgumu. Ekspertiem ir jābūt vajadzīgajām zināšanām, un novērtētāju labāka atgriezeniskā saite pieteikumu iesniedzējiem nodrošinātu pārredzamību. Komisija arī piekrita ieteikumiem saīsināt laiku līdz līguma noslēgšanai. Padome savu viedokli par starpposma novērtējumu pauda 2011. gada 31. maija secinājumos. Padome “PAUŽ GANDARĪJUMU par grupas viedokli, ka Eurostars ir labi saskaņota ar stratēģijas “Eiropa 2020” mērķiem, labi papildina starptautiskās sadarbības iespējas, kas MVU piedāvātas 7. pamatprogrammā, un ir izrādījusies pievilcīga mērķa grupai, veiksmīgi sasniedzot Eiropas MVU, kas veic pētniecību un izstrādi”; “ATZINĪGI VĒRTĒ grupas ieteikumu turpināt Eurostars pēc 2013. gada un APSVĒRS tās turpināšanu jaunās pētniecības un inovāciju finansēšanas kopējās stratēģiskās sistēmas vispārējā kontekstā”. 3.Nobeiguma novērtējums 3.1.Ievads Eurostars lēmuma 13. panta 3. punktā ir noteikts: „Noslēdzoties kopīgajai programmai Eurostars, Komisija veic programmas nobeiguma novērtējumu. Nobeiguma novērtējuma rezultātus iesniedz Eiropas Parlamentam un Padomei.” Komisija izstrādāja darba uzdevumu, kurā noteica nobeiguma novērtējuma pilnvarojumu, darbības jomu un mērķus. Izvēloties pieejas un aplūkojamos jautājumus, Makarovas grupa varēja pamatoties gan uz darba uzdevumu, gan Eurostars lēmumu un deleģēšanas nolīgumu. Makarovas grupas apkopotie dati attiecas uz visiem 10 iesniegšanas termiņiem no 2008. gada līdz 2013. gadam. EUREKA Sekretariāts saņēma 3548 pieteikumus no 11 733 pieteikuma iesniedzējiem. Lielākā daļa pieteikuma iesniedzēju bija MVU (72 %), un vidējais konsorcija lielums bija 3,3 dalībnieki. Finansējums tika apstiprināts 783 pieteikumiem kopā EUR 1130 miljonu apmērā. Eurostars programmas darbības laikā pieteikumu skaits turpināja augt. Tomēr finansējumam apstiprināto pieteikumu skaits attiecīgi nepalielinājās, un tas nozīmē, ka sekmīgums pazeminājās no 42 % 2008. gadā līdz 17 % 2013. gadā. Kopējais aprēķinātais finansējums 2008.–2013. gadam bija EUR 472 miljoni. ES finansējuma īpatsvars (EUR 100 miljoni), ņemot vērā valstu finansējumu (EUR 372 miljoni), bija 26,9 % (jeb 21,2 % no kopējā publiskā finansējuma). Vidējais laiks līdz līguma noslēgšanai uzlabojās salīdzinājumā ar situāciju starpposma novērtējuma laikā. Piemēram, trešajā iesniegšanas termiņā (2009. gadā) vidējais laiks līdz līguma noslēgšanai bija 435 dienas, taču, pienākot astotajam iesniegšanas termiņam 2012. gadā, tas bija samazinājies līdz 282 dienām. Tomēr laiks līdz līguma noslēgšanai visai daudzās valstīs joprojām ir samērā ilgs. Makarovas grupa uzskata, ka ir steidzami jāsaīsina programmas laiks līdz līguma noslēgšanai, jo pašreizējās būtiskās atšķirības starp iesaistītajām valstīm apdraud visas sistēmas pastāvēšanu. 3.2.Metodika Nobeiguma novērtēšanā Makarovas grupa izmantoja kvalitatīvus un kvantitatīvus instrumentus. Galvenās izmantotās metodes bija dokumentu izpēte, pārrunas ar ieinteresētajām personām un MVU, uz Eurostars pieteikušos MVU tiešsaistes apsekojums un kvantitatīvā analīze.

Veicot dokumentu izpēti, grupa apkopoja dokumentus no dažādām ieinteresēto personu grupām un analizēja datus un informāciju, kas ir būtiska saistībā ar Eurostars novērtēšanas kritērijiem. Šo dokumentu izpēte ļāva grupai noteikt svarīgākās problēmas, sarežģījumus un jautājumus saistībā ar Eurostars īstenošanu. Izejas materiāli ietvēra tiesību aktus un vairāknozaru dokumentus, EUREKA augsta līmeņa grupas sanāksmju protokolus, statistikas datus un EUREKA Sekretariāta apkopotos datus. Makarovas grupa Briselē noturēja pārrunas ar diviem Komisijas pārstāvjiem, trim EUREKA pārstāvjiem un ar EUREKA Sekretariāta augstākā līmeņa vadību. Atsevišķi grupas locekļi veica pārrunas klātienē vai pa tālruni ar 20 pārstāvjiem no valstu Eurostars pārvaldes un administratīvajām struktūrām un ar 12 dažādu valstu 26 MVU izpilddirektoriem. Grupa izstrādāja pamatnostādnes pārrunu strukturizēšanai, kuras pielāgoja atkarībā no iztaujājamo personu funkcijām. Visas pārrunas tika dokumentētas rakstiski. Tajās apsprieda ļoti dažādus jautājumus. Novērtējuma ietvaros notika tiešsaistes apsekojums, kurā dalībniekiem uzdeva jautājumus par viņu pieredzi saistībā ar Eurostars. Tiešsaistes apsekojuma mērķgrupa bija tikai pētniecībā un attīstībā iesaistīti MVU un citi MVU. Tiešsaistes apsekošana norisinājās no 2014. gada 9. maija līdz 10. jūlijam. Apsekojumā piedalījās 6620 MVU, kas saņēma e-pasta vēstules ar saiti uz tiešsaistes anketu. Tika sagatavotas divas dažādas anketas: viena attiecās uz finansētiem projektiem, otra — uz nefinansētiem projektiem. Kopējais atsaucības rādītājs bija 46 % (72 % finansētiem MVU un 39 % nefinansētiem). Lai saprastu, cik liela ir bijusi Eurostars ietekme, Makarovas grupa izstrādāja ekonometrisku hipotētisko ietekmes novērtējumu. Ekonometriskajā izpētē uzmanību galvenokārt pievērsa darba vietu izveidei iesaistītajos MVU un inovācijas rezultātiem, kurus noteica, pamatojoties uz patentu pieteikumiem. Apkopojot datus, EUREKA Sekretariāta rīcībā esošie MVU pieteikumu iesniedzēju dati bija jāsasaista ar Bureau van Dijk datubāzi Amadeus, no kuras apkopoja informāciju par nodarbinātības datiem. Turklāt EUREKA Sekretariāta rīcībā esošie MVU pieteikumu iesniedzēju dati tika sasaistīti ar Eiropas Patentu iestādes Globālo patentu statistikas datubāzi. Iegūtā datubāze apkopo pieteikumu iesniedzēju informāciju un laikrindas datus par nodarbinātību un patentu pieteikumiem, ļaujot aplēst ekonometriskās apstrādes ietekmi. 3.3.Konstatējumi un novērtējums Programmas mērķgrupa un darbības joma Makarovas grupa norāda, ka saskaņā ar iesaistīto MVU un Eurostars pārvaldes un administratīvo struktūru sniegto informāciju programma atbilst mērķgrupas vajadzībām un mērķiem. MVU izrādītais lielais pieprasījums tiek uzskatīts par šīs “stratēģiskās atbilstības” apliecinājumu. Gandrīz visi iesaistītie MVU plāno vēlreiz pieteikties Eurostars, jo programma atbilst viņu vajadzībām un mērķiem. Pētniecībā un attīstībā iesaistīti MVU veido lielāko daļu Eurostars dalībnieku un saņēma aptuveni 75 % finansējuma. Turklāt programma sekmīgi piesaistīja jaunus un mazus uzņēmumus un mikrouzņēmumus. Iesaistītajiem MVU jau ir dalības pieredze valsts un starptautiskās finansēšanas programmās, un lielākajai daļai no tiem ir jau iepriekš izveidoti starptautiski sakari. Tomēr Makarovas grupa secināja, ka lielākas iespējas saņemt finansējumu ir pieteikumiem, kuros iesaistīta kāda augstskola vai publiska pētniecības iestāde. To var skaidrot ar to, ka augstskolas vai publiskas pētniecības iestādes iesaistīšanās liecina par ļoti kvalitatīvu priekšlikumu vai ka šīm organizācijām ir lielāka pieredze pieteikuma dokumentu sagatavošanā, vai ka šajos pieteikumos bija nodrošināts vislabākais līdzsvars starp zinātnisko izcilību un tirgus zināšanām. Pamatojoties uz savu augšupējo būtību, Eurostars, kā norādījusi grupa, spēj pievērsties ļoti dažādām inovatīvām tehnoloģijām — no informācijas un komunikācijas tehnoloģijām un to lietojumiem un medicīnas biotehnoloģijām līdz (atjaunojamiem) energoresursiem un vadības un kontroles tehnoloģijām. Pārvaldība Makarovas grupa norāda, ka EUREKA Sekretariāts kopumā tiek atzīts par sekmīgi funkcionējošu specializēto īstenošanas struktūru. Tomēr ir jāuzlabo vadības un administrēšanas prakse, jāpilnveido personāla kvalifikācija, jāizstrādā un jāīsteno tirgvedības un veicināšanas stratēģija un jāizstrādā un jāuztur labi strukturizēta informācijas vadības sistēma un datubāze, ko varētu izmantot Sekretariāts un citas Eurostars pārvaldības un administratīvās struktūras. Grupa uzskata, ka Eurostars pārvaldības sistēma funkcionē pareizi un ka valstu un centrālo administratīvo struktūru mijiedarbība ir efektīva. Tomēr, tā kā Eurostars ir starptautiska programma, bija jāizveido sarežģīta pārvaldības sistēma. EUREKA augsta līmeņa grupa regulāri apspriež dažādus Eurostars sekmīgai darbībai būtiskus jautājumus, ne vienmēr panākot vienprātību par turpmāko rīcību un ne vienmēr vienojoties par saistošiem noteikumiem visām valstīm. Aktīvi ir analizēta un apspriesta finansējuma sinhronizācija un saskaņošana, atbilstības noteikumi un valstu budžetu pietiekamība. Makarovas grupa uzskata, ka ir jāpalielina augsta līmeņa grupas līdzdalība un iesaistīšanās Eurostars. Tas ir ļoti svarīgi, lai sekmētu sinhronizāciju un saskaņošanu. Arī valstu finansēšanas struktūras joprojām tikai nelielā mērā iesaistās pārvaldības struktūrā. Tām vajadzētu iesaistīties vairāk, lai panāktu plašāku sinhronizāciju un saskaņošanu. Visbeidzot, Eurostars ir nostiprinājusi MVU pārstāvību EUREKA un panākusi, ka MVU ieguldījums Eiropas konkurētspējā un inovācijā ir daudz labāk pamanāms. Tādējādi Eurostars ir būtiski un ilgtermiņā ietekmējusi EUREKA tīklu. Vadība un darbības Makarovas grupa uzskata, ka virtuālais kopējais fonds ir labi funkcionējis un ir vēlamākais finansēšanas mehānisms, jo piesaista valstu ieguldījumu Eurostars. Reaģējot uz programmas sekmīgajiem rezultātiem, vairākas valstis būtiski palielināja sava ieguldījuma likmes salīdzinājumā ar sākotnējo noteikto līmeni. Tomēr programmā Eurostars vēl nav izmantoti pilnīgi visi virtuālā kopējā fonda nodrošinātie ieguvumi, jo dažas valstis, it īpaši Vācija un Spānija, programmai nepiešķir pietiekamu finansējumu. Tādēļ daži labi un izraudzīti projekti tiek izslēgti no rangu saraksta, liekot vilties pieteikumu iesniegušajiem MVU. Grupa norāda, ka Eurostars visbūtiskākā problēma joprojām ir finansējuma sinhronizācija, lai gan ir panākti daži uzlabojumi. Dažos gadījumos iesaistītie MVU saskaras ar lielām grūtībām tāpēc, ka ir ilgs laiks līdz līguma noslēgšanai. Ir arī paralēlas pieteikumu iesniegšanas un novērtēšanas prasības un dubulti ziņojumu sniegšanas pienākumi, ko piemēro dažu valstu finansēšanas struktūras. Otra būtiska problēma, ar ko saskaras Eurostars, ir finansēšanas noteikumu nesaskaņotība. Augsta līmeņa grupa uzskata, ka šī problēma būtu jārisina lejupējā procesā pēc valstu ministriju un ES iniciatīvas. Valstu projektu koordinatori uzskata, ka pilnīga saskaņošana nav iespējama. Piemēram, viņi nevarot mainīt finansējuma procentu vai finansējuma maksimālo līmeni attiecībā uz katru MVU. Problemātiska ir arī nepieciešamība panākt apakšlīgumu slēgšanas noteikumu saskaņošanu augstskolām un publiskajām pētniecības iestādēm. Eurostars centrālais novērtēšanas process ir funkcionējis labi. Tomēr Makarovas grupa uzskata, ka ir jāuzlabo pārredzamība un atgriezeniskā saite un jāracionalizē process, lai samazinātu laiku no pieteikuma iesniegšanas līdz novērtējuma ziņojuma pieejamībai. Eurostars programmas sākumā laiks līdz līguma noslēgšanai bija samērā ilgs, taču tas būtiski samazinājās pirmā posma laikā. Lai gan tehnisko ekspertu un ekspertu ar tirgus pieredzi skaits kopš 2012. gada ir būtiski palielinājies, joprojām ir iespējams uzlabot ģeogrāfiskās un dzimumu pārstāvības līdzsvaru. Valstu projektu koordinatori vēlas piedalīties ekspertu datubāzes pilnveidošanas procesā. MVU ir apmierināti ar saņemto informāciju par viņu projektu novērtēšanu. Viņi uzskata, ka ar ziņojumu sniegšanu saistītais slogs un uzraudzības process ir atbilstīgi. Viņi arī uzskata, ka novērtēšanas process ir skaidrs, pārredzams un savlaicīgs.

Finansējums Makarovas grupa uzsver, ka viens no Eurostars sekmīgas īstenošanas rādītājiem bija pieteikumu skaita būtiskā palielināšanās un tādējādi arī augošais pieprasījums pēc publiskā finansējuma. Kopējais iesniegto pieteikumu skaits ir palielinājies no 215 pieteikumiem 2008. gadā līdz 948 pieteikumiem 2013. gadā. Tomēr Eurostars darbības laikā tas noveda pie iesniegto un finansēto pieteikumu attiecības samazināšanās. Sekmīgums samazinājās no 42 % pirmajā iesniegšanas termiņā līdz 17 % desmitajā iesniegšanas termiņā. Samazinājās arī to projektu īpatsvars, kuri atbilst kvalitātes slieksnim un tika apstiprināti finansējumam, proti, no 68 % pirmajā iesniegšanas termiņā līdz 55 % desmitajā iesniegšanas termiņā. Respektīvi, aizvien lielāka daļa ļoti kvalitatīvu projektu netika finansēta. Makarovas grupa uzskata, ka pieteikumu skaita pieaugums gadā ir “ievērojams” un “iespaidīgs”. Eurostars atvēlētie valstu budžeti joprojām būtiski atšķiras. Tas atspoguļo valsts relatīvo lielumu un valsts publiskā finansējuma sistēmas organizāciju, kā arī valsts MVU pieprasījumu pēc Eurostars finansējuma. Šīs atšķirības būtiski negatīvi ietekmēja virtuālā kopējā fonda sistēmas darbību. Lielākā daļa dalībnieku un programmas dalībnieku uzskata, ka finansējuma lielums uz vienu dalībnieku ir pietiekams. Makarovas grupa uzskata, ka Eiropas finansiālajai un saimnieciskajai krīzei lielākajā daļā valstu bijusi negatīva ietekme uz valstu finansējumu Eurostars. Būtiski samazinājās to projektu skaits, kas pārsniedza slieksni, jo trūka līdzekļu, tādēļ dažas valstis nepiedalījās jaunākajos priekšlikumu konkursos. Arī valstis, kurām netrūka līdzekļu, informēja, ka tās ir negatīvi skārusi krīze, jo to atbalstīto MVU partneri bija no valstīm, kam bija finansēšanas grūtības. Starpposma novērtējuma ziņojuma ieteikumu īstenošana Makarovas grupa novērtēja starpposma novērtējuma ziņojuma ieteikumu īstenošanu. Makarovas grupa uzskata, ka no 21 politikas ieteikuma, kas bija jāīsteno līdz 2013. gadam, pilnīgi īstenoti ir 7 ieteikumi, 10 ieteikumu īstenošana ir sākta vai daļēji veikta, bet 4 ieteikumi vispār nav īstenoti. Šie 4 ieteikumi ir šādi: 1)globāla termiņa noteikšana dotāciju nolīgumu parakstīšanai; 2)aktīva uzdevuma noteikšana EUREKA augsta līmeņa grupai uzraudzīt laiku līdz līguma noslēgšanai un nodrošināt, ka atpaliekošās valstis racionalizē savus procesus; 3)eksperimentēšana ar pieeju, kas paredz 10 % no kopējiem rezervētajiem līdzekļiem piešķirt reālam kopējam fondam; 4)EUREKA Sekretariāts varētu izskatīt iespēju integrēt EUREKA kopu iniciatīvas, lai iegūtu un īstenotu integrēšanas pieredzi, ko varētu izmantot, lai veicinātu Eurostars integrēšanu valstu pētniecības uz attīstības atbalsta iniciatīvās. 3.4.Ieteikumi Makarovas grupas ziņojumā ir 28 ieteikumi. Programmas mērķgrupa un darbības joma 1.EUREKA Sekretariātam būtu jāizstrādā rīcības plāns, lai veicinātu Eurostars dalībnieku saziņu ar pētniecības, attīstības un inovācijas starpniekiem, kuri galvenokārt ir iesaistīti projekta sagatavošanas posmā. 2.Sekretariātam būtu jāsekmē saikne starp Eurostars dalībniekiem un dažādu veidu EUREKA projektiem, lai veicinātu Eurostars projektu sasaisti ar kopām, “jumtiem” un citiem tematiskiem vai individuāliem projektiem. 3.Sekretariātam būtu jāorganizē starpniecības pasākumi, piemēram, jaunizveidotu uzņēmumu konkursi, starp Eurostars dalībniekiem un finansēšanas iestādēm, lai uzlabotu sekmīgu projektu iespējas saņemt turpmāku finansējumu no privātā sektora. Būtu jāizstrādā izplatīšanas stratēģija, lai piesaistītu finansētājus, citus MVU un valstu valdību un starptautiskās struktūras. 4.Sekretariātam būtu jāvairo Eurostars finansējumu saņēmušo MVU informētība par to, cik svarīgi ir aizsargāt viņu inovāciju intelektuālā īpašuma tiesības. 5.Izstrādājot un īstenojot tirgdarbības un veicināšanas stratēģiju, Sekretariātam un valstu projektu koordinatoriem būtu jānodrošina, ka programma sasniedz arī tos MVU, kam nav iepriekš izveidotu starptautisku sakaru. 6.Sekretariātam un augsta līmeņa grupai būtu jāvienojas par Eurostars “pētniecības un attīstības projektu ar augstu komercializācijas potenciālu” definīciju un izstrādes laiku, kas būtu neitrāli attiecībā pret konkrēto tehnoloģiju un tirgu specifiku.

7.Eiropas Komisijai un Sekretariātam būtu jāizskata iespējas Eurostars sasaistīt ar jauno pamatprogrammas “Apvārsnis 2020” MVU instrumentu, lai gūtu labumu no Eurostars MVU dalībnieku potenciālās izaugsmes un konkurētspējīgajiem rezultātiem. Pārvaldība 1.Augsta līmeņa grupas pieņemtie lēmumi būtu nekavējoties jāiestrādā īstenošanas plānos ar konkrētiem mērķiem, uzdevumiem un pienākumu sadalījumu, izmantojot SMART (konkrēts, izmērāms, sasniedzams, reālistisks un ar noteiktu termiņu) pieeju. 2.Augsta līmeņa grupai būtu jānoskaidro, kuras valstis Eurostars projektiem piemēro paralēlas pieteikumu iesniegšanas un novērtēšanas prasības, kā arī dubultus ziņošanas pienākumus, un ar tām jāvienojas par valsts procesu atcelšanu. Augsta līmeņa grupai būtu jānodrošina, ka tas tiek paveikts pirms Eurostars-2 pavasara iesniegšanas termiņa 2016. gadā. 3.Sekretariātam būtu jāuzlabo centrālā novērtēšanas procesa pārredzamība un atgriezeniskās saites process pieteikumu iesniedzējiem, valstu finansēšanas struktūrām un valstu projektu koordinatoriem. Koordinatoriem būtu jāļauj piekļūt neatkarīgās novērtēšanas grupas konsensa ziņojumiem, kā arī tehnisko novērtētāju individuālajiem ziņojumiem, lai viņi pieteikumu iesniedzējiem varētu nodrošināt detalizētu atgriezenisko saiti. 4.Sekretariātam, cieši sadarbojoties ar valstu projektu koordinatoriem, būtu jānodrošina līdzsvarotāks tehnisko ekspertu ģeogrāfiskais sadalījums. Uzmanība būtu jāpievērš arī dzimumu pārstāvības līdzsvara panākšanai. Turklāt Sekretariātam būtu jāpaplašina tehnisko ekspertu sastāvs ar personām, kuras pietiekami pārzina tirgu. Vadība un darbības 1.EUREKA Sekretariātam būtu jāsaglabā divi iesniegšanas termiņi gadā. 2.Laiks no pieteikuma iesniegšanas (iesniegšanas termiņš) līdz novērtēšanai Sekretariātam būtu jāsamazina uz 4–5 mēnešiem, lai centrālās novērtēšanas rezultāti valstu projektu koordinatoriem un pieteikumu iesniedzējiem būtu pieejami ne vēlāk kā 5 mēnešu laikā (150 dienās). Ikvienai valsts finansēšanas struktūrai ir jāparaksta finansējuma līgums 2–3 mēnešu laikā. EUREKA Sekretariātam kopā ar augsta līmeņa grupas priekšsēdētāju un valstu finansēšanas struktūru vadītājiem būtu jāpārskata programmas vadības procesi tajās valstu finansēšanas struktūrās, kurām draud neiekļaušanās termiņā, un vienoties ar šīm struktūrām par pasākumiem, kas jāīsteno procesa paātrināšanai. 3.Būtu jānodrošina pieteikumu iesniedzējiem standarta konsorcija nolīgums, lai paātrinātu projekta dalībnieku līgumsaistību prasību sakārtošanu. 4.Sekretariātam būtu jāizveido un jāuztur stabila centrālā Eurostars datubāze, kurā vāktu, glabātu un apstrādātu uzticamus datus par projektiem un finansējuma saņēmējiem. Būtu jāievieš pieteikumu veidlapās ietverto datu un projekta progresa, nobeiguma un tirgus ietekmes ziņojumu veidlapās ietverto datu kvalitātes pārbaudes. Nobeiguma ziņojumu iesniegšanas termiņš būtu jāsaīsina līdz vienam gadam, un tirgus ietekmes ziņojumus vajadzētu darīt pieejamus divu gadu laikā pēc projekta pabeigšanas. 5.Sekretariātam būtu jāievieš izmaiņas pieteikuma veidlapā un projekta progresa, nobeiguma un tirgus ietekmes ziņojumu veidlapās. Lai uzlabotu veidlapu loģiku, ir sīki jāpārskata veidlapu pašreizējie konkrētie jautājumi un virsraksti, kā arī vairāki jautājumi jāsamaina vietām, jāsvītro vai jāpievieno. Attiecīgi būtu arī jāpielāgo norādījumi par šo veidlapu aizpildi. 6.Sekretariātam būtu jāsagatavo speciāla pieteikuma veidlapa un attiecīgi norādījumi atkārtotai pieteikumu iesniegšanai. Atkārtotajos pieteikumos jāietver paskaidrojums par izmaiņām, it īpaši saistībā ar iepriekšējos novērtējumos saņemtajām piezīmēm, kuras iesniedzējiem nodevuši valstu projektu koordinatori. 7.Sekretariātam būtu jāsagatavo un jāīsteno iestāžu attīstības plāns, lai nostiprinātu savu programmu un organizatoriskās vadības praksi nolūkā pilnveidot Eurostars īstenošanu atbilstīgi paraugpraksei un pieņemt darbā, pieturēt un motivēt kvalificētus darbiniekus, kuriem ir pieredze pētniecības, attīstības un inovācijas programmu vadībā. Sekretariātam vajadzētu saņemt konsultācijas no tīkla valstu finansēšanas struktūrām, kuru rīcībā ir attiecīgās zināšanas. 8.Sekretariātam būtu jānosaka unikāls identifikators visām organizācijām, ne tikai MVU un lieliem uzņēmumiem, bet arī augstskolām, publiskām pētniecības iestādēm un citiem pētniecībā un attīstībā iesaistītu MVU partneriem. Ja tas ir pieejams, katrai organizācijai būtu jānorāda savs pamatprogrammas “Apvārsnis 2020” dalībnieka identifikācijas kods. Pieteikuma veidlapā vajadzētu ietvert informāciju par to, vai projekts iepriekš ir iesniegts citai valsts vai ES programmai. 9.Sekretariātam būtu jāapkopo informācija no visām valstīm par laiku līdz naudas saņemšanai un jāsniedz šī informācija augsta līmeņa grupai, kā arī jāvienojas par saistošu termiņu informācijas apkopošanai un sniegšanai. 10.Centrālajā Eurostars datubāzē ir jāietver informācija par projektu precīzu sākuma un beigu datumu. Valstu projektu koordinatoriem vajadzētu nekavējoties informēt EUREKA Sekretariātu par parakstītajiem dotācijas nolīgumiem, arī par projektu sākuma un beigu datumu. 11.Sekretariātam, augsta līmeņa grupai un valstu finansēšanas struktūrām būtu jānodrošina, ka laiks līdz līguma noslēgšanai nepārsniedz 7 mēnešus (210 dienas), par ko Budapeštas dokumentā ir vienošanās attiecībā uz Eurostars-2. 12.No pavasara iesniegšanas termiņa 2016. gadā un turpmāk Sekretariātam, augsta līmeņa grupai un valstu finansēšanas struktūrām būtu jāvienojas, ka vismaz pusei projektu dotāciju nolīgumi starp valsts finansēšanas struktūru un programmas dalībniekiem tiks parakstīti 210 dienu laikā pēc iesniegšanas termiņa. Attiecībā uz 90 % projektu visi dotāciju nolīgumi būtu jāparaksta viena gada laikā pēc iesniegšanas termiņa. 13.Sekretariātam un valstu projektu koordinatoriem būtu kopā jānosaka un jāizstrādā instrumenti savstarpējās informācijas apmaiņas sekmēšanai, abām pusēm pieejamās informācijas kvalitātes un kvantitātes uzlabošanai, visu projekta posmu uzraudzības nodrošināšanai un divpusējas informācijas apmaiņas administratīvo izmaksu samazināšanai.

14.Eiropas Komisijai būtu jāapsver finansējuma nepiešķiršana Eurostars projektiem, kuriem viena gada laikā pēc iesniegšanas termiņa vēl nav parakstīti visi dotāciju nolīgumi, ja vien finansējuma līguma parakstīšana nekavējas finansētā konsorcija locekļu dēļ. Finansējums 1.Augsta līmeņa grupa tiek noteikti mudināta vienoties par obligātiem finansēšanas pamatnoteikumiem, kurus varētu saskaņot, un nodrošināt, ka visas iesaistītās valstis tos ievēro. Maksimālajām finansējuma likmēm vajadzētu būt vienādām katram partneru veidam visās valstīs. Procesam vajadzētu piemērot rūpīgu turpmāko uzraudzību, kas jāīsteno augsta līmeņa grupai un kas būtu jāpabeidz līdz pirmajam iesniegšanas termiņam 2016. gadā. 2.Finansējums augstskolām un publiskām pētniecības iestādēm būtu jāsaskaņo, lai tās piedalītos kā pētniecībā un attīstībā iesaistītu ārvalstu MVU partneri, nevis tikai kā apakšuzņēmēji pētniecībā un attīstībā iesaistītiem MVU no tās pašas valsts. 4.Komisijas apsvērumi 4.1.Ievads Komisija uzskata, ka Makarovas grupas ziņojumā ir aplūkoti galvenie aspekti, kas novērtējumā bija jāietver saskaņā ar Eurostars lēmumu, deleģēšanas nolīgumu un darba uzdevumu. Dalībvalstis un citas iesaistītās valstis ir palielinājušas savu finansējuma ieguldījumu Eurostars (tiek lēsts EUR 372 miljonu apmērā). ES ieguldījums EUR 100 miljonu apmērā veido 26,9 % un atbilst Eurostars lēmuma prasībai, ka ES finansējums nedrīkst pārsniegt vienu trešdaļu no dalībvalstu un citu iesaistīto valstu ieguldījuma. Eurostars lēmumā ir minēta MVU nozīme Eiropas izaugsmes un konkurētspējas nodrošināšanā. Lielais un pieaugošais pieteikumu skaits finansējuma saņemšanai no Eurostars un atbalstīto MVU gūtie rezultāti liecina, ka programma ir aktuāla pētniecībā un attīstībā iesaistītu MVU izaugsmei. Kopš programmas sākuma 2008. gadā līdz 2013. gada beigām ir uzlaboti vairāki Eurostars aspekti. Piemēram, ir saīsināts laiks līdz līguma noslēgšanai un uzlabota saskaņošana un sinhronizācija. Komisija to vērtē atzinīgi un ir gandarīta par EUREKA Sekretariāta un valstu finansēšanas struktūru veikumu. Makarovas grupas galvenais secinājums: Eurostars ir sekmīgi paātrinājusi pētniecībā un attīstībā iesaistītu MVU izaugsmi un inovatīvus rezultātus. Tomēr grupa arī uzskata, ka ir jāuzlabo pārvaldības un vadības īstenošanas aspekti. Galvenā secinājuma pirmo daļu grupa pamato ar plašu ekonometrisko ietekmes analīzi. Tā rāda, ka nodarbinātības izaugsmes rādītājs pētniecībā un attīstībā iesaistītos MVU, kas saņēma Eurostars finansējumu, bija gandrīz divreiz lielāks nekā pieteikumus iesniegušajos MVU, kuri finansējumu nesaņēma. Attiecībā uz otro daļu grupa secināja, ka neefektivitāti ir izraisījis saskaņotu finansēšanas noteikumu un valstu procesu sinhronizācijas trūkums. Grupa arī uzskata, ka ir jāpilnveido centrālās pārvaldības, administrācijas un darbību efektivitāte. Komisija uzskata, ka nobeiguma novērtējuma konstatējumi, novērtējums un ieteikumi ir atbilstīgi pamatoti. Komisija piekrīt Makarovas grupas galvenajam secinājumam. Vairāki starpposma novērtējuma un nobeiguma novērtējuma ieteikumi jau ir īstenoti Eurostars-2 lēmumā (2014.–2020. gads). Tā kā Makarovas grupas ziņojums ir novērtēšanas procesa sastāvdaļa, Komisija tālākajos apsvērumos neiedziļinās ziņojuma detaļās. Komisijas galvenais mērķis ir veicināt turpmāku progresu, tādēļ tās apsvērumi galvenokārt attiecas uz tiem Eurostars aspektiem, kuros, pēc Komisijas domām, ir iespējami vislielākie uzlabojumi, t. i., Makarovas grupas galvenā secinājuma otro daļu. 4.2.Programmas mērķgrupa un darbības joma Gan starpposma novērtējumā, gan Makarovas grupas ziņojumā ir norādīts, ka EUREKA Sekretariātam un valstu projektu koordinatoriem būtu jānodrošina, ka Eurostars sasniedz arī tādus MVU, kam nav iepriekš izveidotu starptautisku sakaru. Komisija šim ieteikumam piekrita 2011. gadā un joprojām piekrīt arī 2015. gadā. Lai gan šis ieteikums ir adresēts gan Sekretariātam, gan koordinatoriem, vairāki citi ieteikumi, kas attiecas uz Eurostars veicināšanu vai informētības vairošanu, ir adresēti tikai Sekretariātam (sk. 3., 4., 5. un 7. ieteikumu iepriekš). Komisija piekrīt šiem ieteikumiem. Tomēr, lai gan EUREKA Sekretariātam ir vislielākā nozīme, arī Eurostars iesaistīto valstu un to finansēšanas struktūru uzdevums ir sasniegt lielāku skaitu un labākus pētniecībā un attīstībā iesaistītus MVU ar izaugsmes potenciālu. Makarovas grupa iesaka Komisijai un Sekretariātam izskatīt iespējas sasaistīt Eurostars un jauno pamatprogrammas “Apvārsnis 2020” MVU instrumentu (sk. 6. ieteikumu). Lai gan nav skaidrs, ko nozīmē šī “sasaistīšana”, Komisija, iesniedzot Eurostars-2 priekšlikumu, analizēja dažādu instrumentu stratēģisko pozīciju. Komisija uzskata, ka to atbalsts tiek sniegts MVU pētniecības un uzņēmējdarbības ideju (saistībā ar tirgu) attīstības dažādos posmos. Eurostars ir atšķirīga programma, kas papildina pamatprogrammas “Apvārsnis 2020” MVU instrumentu, nevis piemaksā tam. Arī deleģēšanas nolīgumā ir noteikts, ka valstu finansēšanas struktūrām ir jāīsteno efektīvi pasākumi, lai izvairītos no dubulta finansējuma piešķiršanas galīgo finansējuma saņēmēju projektiem no citiem ES finansējuma avotiem. EUREKA Sekretariātam, Eiropas Komisijai un Mazo un vidējo uzņēmumu izpildaģentūrai ir skaidri jānorāda, ka Eurostars un MVU instrumentam ir atšķirīgas mērķgrupas. 4.3.Pārvaldība Makarovas grupa norāda, ka EUREKA augsta līmeņa grupa regulāri apspriež dažādus Eurostars sekmīgai darbībai ļoti svarīgus jautājumus, ne vienmēr panākot vienprātību par turpmāko rīcību un ne vienmēr vienojoties par visām valstīm saistošiem noteikumiem. Grupa uzskata, ka ir jāpalielina augsta līmeņa grupas līdzdalība un iesaistīšanās Eurostars.